**September-infobrev fra styret i avd 4**

* Styret ønsker å takke for et vel blåst høst- og loppemarked på avdeling 4! Mange komitemedlemmer og andre har jobbet som helter, og dagene ble utvilsomt en suksess – der hagen viste seg frem på beste mulige måte. Høstmarkedet fikk inn totalt kr 79474,- lørdag 47919,- og søndag 31555,- . Totalsummen i fjor var kr 77076,- . Nå skal både Solvangdagene-komiteen evaluere, det samme skal komiteen internt her hos oss.
* Neste store aktivitet her på avd. 4 nå er **fårikål-festen lørdag 15.september kl 17**. Alle har fått lapp i postkassa, og **påmeldingsfrist er mandag 10.september**. Her er det bare å glede seg, festkomiteen er i full sving med planleggingen.
* **Søndag 16. er det årets siste dag for Cafe Utsikten** – så sant været tilsier det da.
* Lørdagen etter er det **sesongens siste dugnad, klokka 12**. Husk at dugnad er sosialt i tillegg til nødvendig, og når mange stiller opp går denne dagen som en lek! Samme dag er det **ordensrunde**. Lørdag **22.september** altså.
* Det er anledning til at noen kolonister kan bo på hyttene gjennom vinteren. Da må du **søke styret innen 15.september**. Den som får innvilget vinteropphold må gjennomføre noen inspeksjonsrunder, og ellers være generelt på vakt.
* Det er mørkt i kolonihagen nå som høsten er her. Hvis det mangler lys i de «lave» felleslyktene må dere melde fra til styret eller vedlikeholds-komiteen. De høye lyktene er det litt vanskeligere med, men vi undersøker hva som kan gjøres. Vi undersøker også muligheten for gatelys som går på solceller.
* **Husk også at alle hyttene skal ha på utelys!** Det er det en god del som synder mot..
* To hytter er til salgs nå i høst **– fristene for internt kjøp er hhv 6.9 for hytte 437 og onsdag 12.9 for hytte 448.**
* Sammen med avdeling 3 undersøker styret muligheten for noen ladeplasser for elbiler, og skal snart ha en befaring sammen med en leverandør.
* Nå på tampen av sesongen skal vi som vanlig ha et oppsummeringsmøte med komitelederne, der vi ser på hva som fungerer og ikke fungerer så godt i de ulike komiteene. Kolonistene skal gjennomføre minst ti timer pliktarbeid pr hytte hver sesong. Kom du på at du mangler noen timer? Rop ut, enten til styret eller komitelederen din. Kanskje du kan stille opp og hjelpe festkomiteen, vedlikeholds-komiteen, eller noen andre, nå mot slutten?
* **Årsmøtet er lørdag 13.oktober klokken 13 på Felleshuset. Innkalling med dagsorden blir hengt på oppslagstavlene minst fire uker før. Sakspapirene kommer senest en uke i forveien. Har du forslag til saker som skal behandles på årsmøtet er fristen tre uker i forveien.**